[pic] | KOMISIJA EVROPSKIH SKUPNOSTI |

Bruselj, 10.4.2008

COM(2008) 176 konč.

2008/0075 (ACC)

Predlog

SKLEP SVETA

o določitvi stališča, ki ga je treba sprejeti v imenu Evropske skupnosti glede predloga za spremembo Priloge III k Rotterdamski konvenciji

(predložila Komisija)

OBRAZLOŽITVENI MEMORANDUM

1. Pod vodstvom Organizacije Združenih narodov za prehrano in kmetijstvo (FAO) ter Programa Združenih narodov za okolje (UNEP) so se marca 1998 končala pogajanja glede Konvencije o uporabi postopka soglasja po predhodnem obveščanju (PIC) za nekatere nevarne kemikalije in pesticide v mednarodni trgovini.

2. Konvencija je bila dana v podpis na ministrski diplomatski konferenci septembra 1998 v Rotterdamu. Skupnost jo je podpisala 11. septembra 1998.

3. Rotterdamska konvencija pomeni velik korak naprej v mednarodni regulaciji nekaterih nevarnih kemikalij, vključno s pesticidi. Njen cilj je krepiti deljeno odgovornost in sodelovanje med pogodbenicami v mednarodni trgovini s takšnimi kemikalijami, da se zavarujeta zdravje ljudi in okolje pred možno škodo, ter prispevati k njihovi okolju primerni uporabi.

4. Skupnost je Konvencijo izvajala v okviru Uredbe (ES) št. 304/2003 Evropskega parlamenta in Sveta z dne 28. januarja 2003 o izvozu in uvozu nevarnih kemikalij[1]. Svet je s Sklepom 2006/730/ES z dne 25. septembra 2006[2] sklenil, da v imenu Evropske skupnosti Konvencijo odobri.

5. Konvencija je začela veljati 24. februarja 2004. Četrto srečanje Konference pogodbenic (COP4) bo potekalo v Rimu od 27. do 31. oktobra 2008. Skupnost in 26 njenih držav članic so pogodbenice Konvencije.

6. Na podlagi predlogov Odbora za pregled kemikalij (CRC), ki je pomožni organ COP, naj bi Konferenca pogodbenic sprejela sklep o vključitvi dodatnih kemikalij v postopek PIC tako, da jih doda v Prilogo III h Konvenciji.

7. Za tri kemikalije, ki jih CRC predlaga za vključitev v Prilogo III k Rotterdamski konvenciji, namreč krizotilni azbest, endosulfan in tributilkositrove spojine, že veljajo podobne omejitve v okviru prava Skupnosti. Komisija zato predlaga, da Svet sprejme sklep, s katerim v imenu Skupnosti podpira spremembo Priloge III h Konvenciji na COP4.

Predlagani sklep ne bo vplival na proračun Skupnosti.

2008/0075 (ACC)

Predlog

SKLEP SVETA

o določitvi stališča, ki ga je treba sprejeti v imenu Evropske skupnosti glede predloga za spremembo Priloge III k Rotterdamski konvenciji

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti ter zlasti člena 133 in 175(1), v povezavi z drugim pododstavkom člena 300(2) Pogodbe,

ob upoštevanju predloga Komisije[3],

ob upoštevanju naslednjega:

(1) Evropska Skupnost je ratificirala Rotterdamsko konvencijo o postopku soglasja po predhodnem obveščanju za nekatere nevarne kemikalije in pesticide v mednarodni trgovini („Rotterdamska Konvencija“)[4].

(2) Rotterdamska konvencija se v Skupnosti izvaja v okviru Uredbe (ES) št. 304/2003 Evropskega parlamenta in Sveta z dne 28. januarja 2003 o izvozu in uvozu nevarnih kemikalij[5].

(3) Nujno in ustrezno je podpreti predlog Odbora za pregled kemikalij glede vključitve krizotilnega azbesta, endosulfana in tributilkositrovih spojin v Prilogo III k Rotterdamski konvenciji, da se državam uvoznicam zagotovi varstvo, ki ga zagotavlja Rotterdamska konvencija. Te tri snovi so že prepovedane ali pa je njihova uporaba strogo omejena v Skupnosti in zato za njih veljajo strožje izvozne zahteve od zahtev Rotterdamske konvencije.

(4) Pričakuje se, da bo četrto srečanje Konference pogodbenic (COP4) Rotterdamske konvencije sprejelo sklep o predlagani spremembi Priloge III. Skupnost mora to spremembo podpreti.

(5) Na COP4 morajo Skupnost in države članice tesno sodelovati, da bi zagotovile, da je morebitna sprememba Priloge III skladna z veljavno zakonodajo Skupnosti.

SKLENIL:

Edini člen

Na četrtem srečanju Konference pogodbenic Rotterdamske konvencije Komisija v imenu Skupnosti podpre sprejetje predlagane spremembe Priloge III z namenom, da se ji dodajo krizotilni azbest, endosulfan in tributilkositrove spojine.

V Bruslju,

Za Svet

Predsednik

[1] UL L 63, 6.3.2003, str. 1.

[2] UL L 299, 28.10.2006, str. 23.

[3] UL C , , str. .

[4] UL L 299, 28.10.2006, str. 23.

[5] UL L 63, 6.3.2003, str. 1. Uredba, kakor je bila nazadnje spremenjena z Uredbo Komisije (ES) št. 1376/2007 (UL L 307, 24.11.2007, str. 14).